Kapt. Mavela Masondo, woordvoerder van die polisie, het gesê die voorval het omstreeks 07:40 naby Mall of the South plaasgevind. Volgens Masondo het die veiligheidsmaatskappy ŉ oproep ontvang oor ŉ groep mans naby die winkelsentrum wat verdag voorgekom het.
“Twee veiligheidswagte het op die oproep gereageer en drie mans naby die winkelsentrum opgemerk wat by die beskrywing wat gegee is gepas het. Toe hulle die mans genader het, het die verdagtes op hulle losgebrand terwyl hulle na nabygeleë bosse gehardloop het,” het Masondo vertel.
Een van die veiligheidswagte is raakgeskiet en na ŉ hospitaal gehaas. Hy het egter daar aan sy wonde beswyk.
Die polisie is ontbied en die verdagtes is deur polisiebeamptes en ander veiligheidswagte agternagesit. Twee mans, onderskeidelik 37 en 38 jaar oud, is vasgetrek. Die derde verdagte is steeds op vrye voet.
“Die polisie is ook nog op soek na die vuurwapen wat gebruik is om die misdaad uit te voer,” het Masondo gesê.
Dié voorval kom nadat die eienaar van ŉ veiligheidsmaatskappy van Limpopo Dinsdagoggend in ŉ oënskynlike sluipmoord doodgeskiet is. Maroela Media het vroeër berig Ngwako William Mathebula, die eienaar van Thaba Security Services, is omstreeks 07:10 by sy huis in Florapark in Polokwane deur drie onbekende verdagtes doodgeskiet.